פרשת ואלה המשפטים התשע"ח

הרב ארי דוד קאהן adk1010@gmail.com

1. **שמות פרק כא, א-יט**

(א) וְאֵ֙לֶּה֙ הַמִּשְׁפָּטִ֔ים אֲשֶׁ֥ר **תָּשִׂ֖ים** לִפְנֵיהֶֽם: (ב) כִּ֤י תִקְנֶה֙ **עֶ֣בֶד** עִבְרִ֔י שֵׁ֥שׁ שָׁנִ֖ים יַעֲבֹ֑ד וּבַ֨שְּׁבִעִ֔ת יֵצֵ֥א לַֽחָפְשִׁ֖י חִנָּֽם: (ג) אִם־בְּגַפּ֥וֹ יָבֹ֖א בְּגַפּ֣וֹ יֵצֵ֑א אִם־בַּ֤עַל אִשָּׁה֙ ה֔וּא וְיָצְאָ֥ה אִשְׁתּ֖וֹ עִמּֽוֹ: (ד) אִם־אֲדֹנָיו֙ **יִתֶּן־ל֣וֹ אִשָּׁ֔ה** וְיָלְדָה־ל֥וֹ בָנִ֖ים א֣וֹ בָנ֑וֹת הָאִשָּׁ֣ה וִילָדֶ֗יהָ תִּהְיֶה֙ לַֽאדֹנֶ֔יהָ וְה֖וּא יֵצֵ֥א בְגַפּֽוֹ: (ה) וְאִם־אָמֹ֤ר יֹאמַר֙ הָעֶ֔בֶד **אָהַ֙בְתִּי֙ אֶת־אֲדֹנִ֔י אֶת־אִשְׁתִּ֖י וְאֶת־בָּנָ֑י לֹ֥א אֵצֵ֖א חָפְשִֽׁי**: (ו) וְהִגִּישׁ֤וֹ אֲדֹנָיו֙ אֶל־הָ֣אֱלֹהִ֔ים וְהִגִּישׁוֹ֙ **אֶל־הַדֶּ֔לֶת א֖וֹ אֶל־הַמְּזוּזָ֑ה** וְרָצַ֨ע אֲדֹנָ֤יו **אֶת־אָזְנוֹ֙** בַּמַּרְצֵ֔עַ וַעֲבָד֖וֹ לְעֹלָֽם: ס (ז) וְכִֽי־יִמְכֹּ֥ר אִ֛ישׁ **אֶת־בִּתּ֖וֹ** לְאָמָ֑ה לֹ֥א תֵצֵ֖א כְּצֵ֥את הָעֲבָדִֽים: (ח) אִם־רָעָ֞ה בְּעֵינֵ֧י אֲדֹנֶ֛יהָ אֲשֶׁר־<לא> ל֥וֹ יְעָדָ֖הּ וְהֶפְדָּ֑הּ לְעַ֥ם נָכְרִ֛י לֹא־יִמְשֹׁ֥ל לְמָכְרָ֖הּ **בְּבִגְדוֹ־בָֽהּ**: (ט) וְאִם־לִבְנ֖וֹ יִֽיעָדֶ֑נָּה **כְּמִשְׁפַּ֥ט הַבָּנ֖וֹת יַעֲשֶׂה־לָּֽהּ**: (י) אִם־אַחֶ֖רֶת יִֽקַּֽח־ל֑וֹ **שְׁאֵרָ֛הּ כְּסוּתָ֥הּ וְעֹנָתָ֖הּ** לֹ֥א יִגְרָֽע: (יא) וְאִם־שְׁלָ֨שׁ־אֵ֔לֶּה לֹ֥א יַעֲשֶׂ֖ה לָ֑הּ וְיָצְאָ֥ה חִנָּ֖ם אֵ֥ין כָּֽסֶף: ס (יב) **מַכֵּ֥ה** אִ֛ישׁ וָמֵ֖ת **מ֥וֹת יוּמָֽת**: (יג) וַאֲשֶׁר֙ לֹ֣א צָדָ֔ה וְהָאֱלֹהִ֖ים אִנָּ֣ה לְיָד֑וֹ וְשַׂמְתִּ֤י לְךָ֙ מָק֔וֹם אֲשֶׁ֥ר יָנ֖וּס שָֽׁמָּה: ס (יד) וְכִי־יָזִ֥ד אִ֛ישׁ **עַל־רֵעֵ֖הוּ** לְהָרְג֣וֹ בְעָרְמָ֑ה מֵעִ֣ם **מִזְבְּחִ֔י** תִּקָּחֶ֖נּוּ לָמֽוּת: ס (טו) וּמַכֵּ֥ה **אָבִ֛יו וְאִמּ֖וֹ** מ֥וֹת יוּמָֽת: (טז) **וְגֹנֵ֨ב** אִ֧ישׁ וּמְכָר֛וֹ וְנִמְצָ֥א בְיָד֖וֹ מ֥וֹת יוּמָֽת: ס (יז) **וּמְקַלֵּ֥ל** אָבִ֛יו וְאִמּ֖וֹ מ֥וֹת יוּמָֽת: ס (יח) וְכִֽי־יְרִיבֻ֣ן אֲנָשִׁ֔ים **וְהִכָּה־אִישׁ֙** אֶת־רֵעֵ֔הוּ בְּאֶ֖בֶן א֣וֹ בְאֶגְרֹ֑ף וְלֹ֥א יָמ֖וּת וְנָפַ֥ל לְמִשְׁכָּֽב: (יט) אִם־יָק֞וּם וְהִתְהַלֵּ֥ךְ בַּח֛וּץ עַל־מִשְׁעַנְתּ֖וֹ וְנִקָּ֣ה הַמַּכֶּ֑ה רַ֥ק שִׁבְתּ֛וֹ יִתֵּ֖ן **וְרַפֹּ֥א יְרַפֵּֽא**: ס

1. **רש"י שמות פרשת משפטים פרק כא פסוק א**

**ואלה המשפטים.** כָּל מָקוֹם שֶׁנֶּאֱמַר "אֵלֶּה" פֹּסֵל אֶת הָרִאשׁוֹנִים, "וְאֵלֶּה" מוֹסִיף עַל הָרִאשׁוֹנִים, מָה הָרִאשׁוֹנִים מִסִּינַי, אַף אֵלּוּ מִסִּינַי; וְלָמָּה נִסְמְכָה פָּרָשַׁת דִּינִין לְפַרָשַׁת מִזְבֵּחַ? לוֹמַר לָךְ, שֶׁתָּשִׂים סַנְהֶדְרִין אֵצֶל הַמִּקְדָּשׁ (מכילתא):

**אשר תשים לפניהם.** אָמַר לוֹ הַקָּבָּ"ה לְמֹשֶׁה: לֹא תַעֲלֶה עַל דַּעְתְּךָ לוֹמַר, אֶשְׁנֶה לָהֶם הַפֶּרֶק וְהַהֲלָכָה ב' אוֹ ג' פְּעָמִים, עַד שֶׁתְּהֵא סְדוּרָה בְּפִיהֶם כְּמִשְׁנָתָהּ, וְאֵינִי מַטְרִיחַ עַצְמִי לַהֲבִינָם טַעֲמֵי הַדָּבָר וּפֵרוּשׁוֹ, לָכַךְ נֶאֱמַר אֲשֶׁר תָּשִׂים לִפְנֵיהֶם – **כַּשֻׁלְחָן הֶעָרוּךְ** וּמוּכָן לֶאֱכוֹל לִפְנֵי הָאָדָם (שם):

1. **העמק דבר שמות פרק כד פסוק א**

א) ואל משה אמר. פרש"י כל הפרשה נאמרה קודם עשרת הדברות, והרמב"ן התאמץ לפרש שהיה אחר כן כסדר הכתובים, ואף על גב דבמכילתא פ' יתרו מבואר כפרש"י, אומר הרמב"ן שאחר דתניא שם ר' יוסי ב"ר יהודה אמר בו ביום של מתן תורה נעשו כל המעשים, כלומר לאחר עשרת הדברות, לזה שומעין שאמר כהלכה, ואני תמה על גאון ישראל רמב"ן ז"ל והלא סוגיא דגמ' בשבת דפ"ז פשוט דבחמישי בנה מזבח, …. אמנם בדבר סדר הפרשיות נראה דפרשת ואלה המשפטים ג"כ נאמרה לפני הדברות, ומש"ה אמרה משה רבינו מי בעל דברים יגש אליהם, שכבר למדו אהרן וחור תורת המשפטים, והא דכתיב אחר פרשה דעשרת הדברות הוא כדי להסמיך ענין המשפטים לענין מזבח אדמה תעשה לי וכמו שנתבאר שם. וכך דרך התורה לשנות הסדר בשביל סמיכות הענינים כמו פרשת חקת הפרה דכתיב אחר מעשה קרח, ואף על גב דעל כרחך נאמרה לפני הקמת אהל מועד, שהרי בפרשת הלוים כתיב הזה עליהם מי חטאת, אלא משום הסמיכות כמבואר שם בס"ד, והכא נמי בשביל לבא על דרש הסמיכות נכתב שלא כסדר, אבל נאמרה לפני מ"ת. וא"כ אחר כל המשפטים נאמר למשה עלה אל ה' וגו', והיה כל הענין עד ויאכלו וישתו, ואח"כ היה עשרת הדברות, ואחר עשרת הדברות בא המאמר כי מן השמים דברתי עמכם וגם כל פרשת המשכן, אלא כדי להסמיך פרשת המשפטים הפסיק ביניהם. הכלל כיון דסמוכים מן התורה היינו לדרוש זה מזה, אין קושיא על שלא נשמר הסדר לפי הזמן, כי נשמר הסדר לפי הענין:

1. **שמות פרק כ, יט-כג**

(יט) וַיֹּ֤אמֶר ה֙' אֶל־מֹשֶׁ֔ה כֹּ֥ה תֹאמַ֖ר אֶל־בְּנֵ֣י יִשְׂרָאֵ֑ל אַתֶּ֣ם רְאִיתֶ֔ם כִּ֚י מִן־הַשָּׁמַ֔יִם דִּבַּ֖רְתִּי עִמָּכֶֽם: (כ) לֹ֥א תַעֲשׂ֖וּן אִתִּ֑י **אֱלֹ֤הֵי כֶ֙סֶף֙ וֵאלֹהֵ֣י זָהָ֔ב לֹ֥א תַעֲשׂ֖וּ לָכֶֽם**: (כא) מִזְבַּ֣ח אֲדָמָה֘ תַּעֲשֶׂה־לִּי֒ וְזָבַחְתָּ֣ עָלָ֗יו אֶת־עֹלֹתֶ֙יךָ֙ וְאֶת־שְׁלָמֶ֔יךָ אֶת־צֹֽאנְךָ֖ וְאֶת־בְּקָרֶ֑ךָ בְּכָל־הַמָּקוֹם֙ אֲשֶׁ֣ר אַזְכִּ֣יר אֶת־שְׁמִ֔י אָב֥וֹא אֵלֶ֖יךָ וּבֵרַכְתִּֽיךָ: (כב) וְאִם־מִזְבַּ֤ח אֲבָנִים֙ תַּֽעֲשֶׂה־לִּ֔י לֹֽא־תִבְנֶ֥ה אֶתְהֶ֖ן גָּזִ֑ית כִּ֧י **חַרְבְּךָ֛** הֵנַ֥פְתָּ עָלֶ֖יהָ וַתְּחַֽלְלֶֽהָ: (כג) וְלֹֽא־תַעֲלֶ֥ה בְמַעֲלֹ֖ת עַֽל־מִזְבְּחִ֑י אֲשֶׁ֛ר **לֹֽא־תִגָּלֶ֥ה עֶרְוָתְךָ֖** עָלָֽיו: פ

1. **רש"י שמות פרשת יתרו פרק כ פסוק כג**

**אשר לא תגלה ערותך.** שֶׁעַל יְדֵי הַמַּעֲלוֹת אַתָּה צָרִיךְ לְהַרְחִיב פְּסִיעוֹתֶיךָ; וְאַעַ"פִּ שֶׁאֵינוֹ גִּלּוּי עֶרְוָה מַמָּשׁ, שֶׁהֲרֵי כְתִיב (שמות כח מב) וַעֲשֵׂה לָהֶם **מִכְנְסֵי בָד**, מִכָּל מָקוֹם הַרְחָבַת הַפְּסִיעוֹת קָרוֹב לְגִלּוּי עֶרְוָה הוּא, וְאַתָּה נוֹהֵג בָּם מִנְהַג בִּזָּיוֹן; וַהֲרֵי דְּבָרִים קַ"וָ, **וּמָה אֲבָנִים הַלָּלוּ** שֶׁאֵין בָּהֶם דַּעַת לְהַקְפִּיד עַל בִּזְיוֹנָן, אָמְרָה תוֹרָה הוֹאִיל וְיֵשׁ בָּהֶם צוֹרֶךְ לֹא תִנְהַג בָּהֶם מִנְהַג בִּזָּיוֹן, **חֲבֵרְךָ שֶׁהוּא בִדְמוּת יוֹצֶרְךָ, וּמַקְפִּיד עַל בִּזְיוֹנוֹ, עַל אַחַת כַּמָּה וְכַמָּה**:

1. **אלשיך על שמות פרשת יתרו פרק כ פסוק כג**

ואחר שהזהרתיך על עבודה זרה, גם אזהירך על שפיכות דמים, ועל גלוי עריות. על שפיכות דמים, כי, אם מזבח אבנים תעשה לי, לא תבנה כו' כי חרבך כו'. למען תשא קל וחומר, ומה אם על האבנים של המזבח חש הקדוש ברוך הוא מלהניף עליהן ברזל. מה יעשה בחרב איש באחיו:

(כג) וכן בכבש המזבח חס רחמנא בל תגלה ערותו עליו, קל וחומר למגלה ערותו באשת עמיתו: או יאמר, גם שאני עושה עיקר ממך. עם כל זה, למה שמנחה שלוחה אלי על ידי המזבח. לא תשרה עליו כח חצוני, על ידי חרבך שתניף עליו ברזל. כי תחללנה. וגם נהוג בה כבוד בל תעלה במעלות, פן תגלה ערותך עליו:

1. **רש"ר הירש שמות פרשת יתרו פרק כ פסוק כג**

לא - תגלה ערותך כאשר תעלה על - מזבחי! "ותשחת הארץ לפני האלהים ותמלא הארץ חמס" (בראשית ו, יא) - זה הנסיון הקדום ביותר והרציני ביותר בתולדות האדם.

הנה זו אחרית - דבר לעשרת הדיברות, הבה ונסכמה. היא מכוונת כלפי שלוש העבירות העיקריות, החותרות תחת יחסנו אל ה', ומתן - תורה בא להרחיק אותן מקרבנו ולשרש אחריהן ואחרי כל הסתעפויותיהן. הלא הן: **עבודה זרה, שפיכת דמים וגילוי עריות**; הווה אומר: העבירות החמורות ביותר בין אדם למקום, בין אדם לחברו ובין אדם לעצמו. הפסוקים כ - כא: עבודה זרה; כב: שפיכת דמים; כג: גילוי עריות. ה', החברה והאדם - כלפי אלה מכוונים דברי תורת ה'. אחרית - דבר זו מכריזה ומודיעה: לא "אשר במחיצת ה' בשמים" מהווה תוכן חוקת התורה, אלא יחסינו אל ה', אל זולתנו ואל עצמנו, ואף זה בלבד תוכן לשון הסמלים של המקדש ושל קדשיו. המזבח והתורה - נושאי שניהם אינם אלא האדם והקמת התחום האנושי ובניינו עלי אדמות - על פי דבר ה'.

1. **רש"י שמות פרשת יתרו פרק כא פסוק ח**

**אם רעה בעיני אדניה.** שֶׁלֹּא נָשְׂאָה חֵן בְּעֵינָיו **לְכָנְסָהּ**: **אשר לא יעדה.** שֶׁהָיָה לוֹ לְיַעֲדָהּ **וּלְהַכְנִיסָהּ לוֹ לְאִשָּׁה**, **וְכֶסֶף קְנִיָּתָהּ הוּא כֶסֶף קִדּוּשֶׁיהָ**; וְכַאן רָמַז לְךָ הַכָּתוּב שֶׁמִּצְוָה בְּיִעוּד, וְרָמַז לְךָ **שֶׁאֵינָהּ צְרִיכָה קִדּוּשִׁין אֲחֵרִים** **(**[**קידושין י"ח**](https://www.sefaria.org.il/Kiddushin.18a)**)**:**והפדה.** יִתֵּן לָהּ מָקוֹם לְהִפָּדוֹת וְלָצֵאת – שֶׁאַף הוּא מְסַיֵּעַ בְּפִדְיוֹנָהּ; וּמַה הוּא מָקוֹם שֶׁנּוֹתֵן לָהּ? שֶׁמְּגָרֵעַ מִפִּדְיוֹנָהּ בְּמִסְפַּר הַשָּׁנִים שֶׁעָשְׂתָה אֶצְלוֹ כְּאִלּוּ הִיא שְׂכוּרָה אֶצְלוֹ. כֵּיצַד? הֲרֵי שֶׁקְּנָאָהּ בְּמָנֶה וְעָשְׂתָה אֶצְלוֹ שְׁתֵּי שָׁנִים, אוֹמְרִים לוֹ, יוֹדֵעַ הָיִיתָ שֶׁעֲתִידָה לָצֵאת לְסוֹף שֵׁשׁ, נִמְצָא שֶׁקָּנִיתָ עֲבוֹדַת כָּל שָׁנָה וְשָׁנָה בְּשִׁשִּׁית הַמָּנָה, וְעָשְׂתָה אֶצְלְךָ שְׁתֵּי שָׁנִים, הֲרֵי שְׁלִישִׁית הַמָּנָה, טוֹל שְׁנֵי שְׁלִישִׁיּוֹת הַמָּנָה וְתֵצֵא מֵאֶצְלְךָ:

**לעם נכרי לא ימשל למכרה.** שֶׁאֵינוֹ רַשַּׁאי לְמָכְרָהּ לְאַחֵר לֹא הָאָדוֹן וְלֹא הָאָב (שם):

**בבגדו בה.** אִם בָּא **לִבְגוֹד** בָּהּ, **שֶׁלֹּא לְקַיֵּם בָּהּ מִצְוַת יִעוּד**, וְכֵן **אָבִיהָ** מֵאַחַר **שֶׁבָּגַד בָּהּ וּמְכָרָהּ לָזֶה**:

1. **רשב"ם שמות פרשת משפטים פרק כא פסוק ח**

(ח) אם רעה בעיני אדוניה - שאינו רוצה לקיים לא תצא כצאת העבדים דמשמע שיקחנה לאשה: אם רעה - ומכוערת היא בעיני אדוניה אשר אינו רוצה לייעדה לו לאשה: בבגדו בה - מאחר שהוא בוגד בה שאינו מייעדה דכת' במלאכי באשת נעורים אשר [אתה] בגדת בה והיא חברתך ואשת בריתך:

1. **רבינו בחיי שמות פרשת משפטים פרק כא פסוק ח**

בבגדו בה. הוא בוגד בבתו אם ימכור אותה זולתי למי שיוכל לישא אותה לאשה. ובמסכת קדושין פרק קמא: (קידושין יח ב) נחלקו ר' אליעזר ור' עקיבא במלה זו של "בבגדו בה" זה מבין מלשון בגידה וזה מבין מלשון בגד, ר' עקיבא סבר יש אם למקרא, כיון שפרש טליתו עליה שוב אינו רשאי למכרה, ור' אליעזר סבר יש אם למסורת, הבין ר' עקיבא מלת "בבגדו" מלשון בגד ממש כמו, (בראשית לט, יב) "ותתפשהו בבגדו", ולכך אמר כיון שפרש טליתו עליה והם הקדושין, כענין שכתוב: (רות ג, ט) "ופרשת כנפיך על אמתך", שאילו היה מלשון בגידה היה הכתוב ראוי לומר בגדו בקמ"ץ חט"ף, אבל הוא לשון בגד וטלית. ומה שאמר "בה" כמו עליה, כלשון הכתוב: (נחמיה ב, יב) "הבהמה אשר אני רוכב בה", שהוא כמו עליה, ורבי אליעזר הבין מלת "בבגדו" מלשון בגידה ואף על פי שלא אמר "בבגדו" בקמ"ץ חט"ף ואמר "בבגדו" בחיר"ק תחת הבי"ת. מלשון בגידה הוא, ולשון מקור הוא כמו: (ויקרא כו, כו) "בשברי לכם מטה לחם", ולכך הזכיר לשון "בה" שהרי לשון בגידה לא מצאנוהו כי אם בבי"ת, והוא שכתוב: (מלאכי ב, יד) "אשר אתה בגדתה בה", וכתיב: (שם, טו) "ובאשת נעוריך אל יבגוד", וכתיב: (הושע ה, ז) "בה' בגדו כי בנים זרים ילדו". ורבי שמעון סבר יש אם למקרא ולמסורת, ודרשינן כלהו בלשון בגד ובלשון בגידה.

ובמדרש: (שמו"ר ל, ד) "וכי ימכור איש את בתו לאמה", … אם ישראל רעים שאינם מקיימים את התורה, והפדה האב, כלומר תסתלק השכינה מהם, והרי במתן תורה "לעם נכרי לא ימשול למכרה", לא נתנה לאומה מאומות העולם אלא לישראל וישראל בוגדים בה.

1. **שמות רבה (וילנא) פרשת משפטים פרשה ל:ה**

בּוֹא וּרְאֵה כַּמָּה מְשֻׁבַּחַת פָּרָשָׁה זוֹ, כַּמָּה פָּרָשִׁיּוֹת בָּהּ וְכַמָּה אַזְהָרוֹת הִזְהִיר הַקָּדוֹשׁ בָּרוּךְ הוּא לְיִשְׂרָאֵל בְּפָרָשָׁה זוֹ (שמות כא, ב): כִּי תִקְנֶה עֶבֶד עִבְרִי, (שמות כא, ז): כִּי יִמְכֹּר אִישׁ אֶת בִּתּוֹ לְאָמָה, (שמות כא, טו): וּמַכֵּה אָבִיו. וּמָה עִנְיַן אֵלּוּ לְאֵלּוּ, אָמַר לָהֶם הַקָּדוֹשׁ בָּרוּךְ הוּא לְיִשְׂרָאֵל אֲנִי קָנִיתִי אֶתְכֶם בְּמִצְרַיִם בְּעֶשֶׂר מַכּוֹת שֶׁהֶרְאֵיתִי, שֶׁנֶּאֱמַר (תהלים קלט, יד): נִפְלָאִים מַעֲשֶׂיךָ וְנַפְשִׁי יֹדַעַת מְאֹד, כְּשֵׁם שֶׁאַתֶּם מְצֻוִּים לֹא תַעֲבֹד בְּאָחִיךָ יוֹתֵר מִשֵּׁשׁ שָׁנִים, שֶׁלֹא בָּרָאתִי אֶת הָעוֹלָם אֶלָּא לְשִׁשָּׁה יָמִים, לְפִיכָךְ נָתַתִּי לְךָ שֵׁשׁ שָׁנִים שֶׁתְּהֵא רַשַּׁאי לַעֲבֹד בְּעֶבֶד עִבְרִי. כִּי יִמְכֹּר אִישׁ אֶת בִּתּוֹ לְאָמָה, **בַּת אַחַת הָיְתָה לִי וּמְכַרְתִּיהָ לָכֶם שֶׁאֵין אַתֶּם** **מוֹצִיאִין אוֹתָהּ אֶלָּא חֲבוּשָׁה בָּאָרוֹן**. (שמות כא, ז): לֹא תֵצֵא כְּצֵאת הָעֲבָדִים, נַהֲגוּ בָּהּ כָּבוֹד שֶׁשְּׁבִיתֶם אוֹתָהּ מֵאֶצְלִי, שֶׁנֶּאֱמַר (תהלים סח, יט): עָלִיתָ לַמָּרוֹם שָׁבִיתָ שֶׁבִי.

1. **רש"ר הירש שמות פרשת משפטים פרק כא פסוק ח**

בבגדו - בה. "בגד ב -": לעשות מעשה כלפי מישהו, שאינו אלא מעשה "בגד". הבגד שאנו לובשים מזכה כל אדם לצפות ממנו שימצא בנו אדם, ושמעשינו יהיו רק מעשים הראויים לאדם. אם לא נצדיק את האימון שרוחשים לנו, הרי "בוגדים" אנחנו, הווה אומר: "בגד" ללא פנימיות האדם. ודומה לכך "מעל" ו"מעיל", לבושו של כהן. "מעילה" היא העמדת פנים בדבר של קדושה. נתנו בנו אימון של כהן, ועשינו מעשה של "מעיל כהנים" (השווה פי' ויקרא ה, טו). האב נהג בבתו שלא כדרך האבות, ולא כפי שהבת זכאית לצפות מאביה.

1. **שמות פרק כא,**

(כ) **וְכִֽי־יַכֶּה֩** אִ֨ישׁ **אֶת־עַבְדּ֜וֹ** א֤וֹ אֶת־אֲמָתוֹ֙ בַּשֵּׁ֔בֶט וּמֵ֖ת תַּ֣חַת יָד֑וֹ **נָקֹ֖ם יִנָּקֵֽם**: (כא) אַ֥ךְ אִם־י֛וֹם א֥וֹ יוֹמַ֖יִם יַעֲמֹ֑ד לֹ֣א יֻקַּ֔ם כִּ֥י כַסְפּ֖וֹ הֽוּא: ס …(כו) וְכִֽי־יַכֶּ֨ה אִ֜ישׁ אֶת־עֵ֥ין **עַבְדּ֛וֹ** אֽוֹ־אֶת־עֵ֥ין אֲמָת֖וֹ וְשִֽׁחֲתָ֑הּ לַֽחָפְשִׁ֥י יְשַׁלְּחֶ֖נּוּ תַּ֥חַת עֵינֽוֹ: ס (כז) וְאִם־שֵׁ֥ן עַבְדּ֛וֹ אֽוֹ־שֵׁ֥ן אֲמָת֖וֹ יַפִּ֑יל לַֽחָפְשִׁ֥י יְשַׁלְּחֶ֖נּוּ תַּ֥חַת שִׁנּֽוֹ: פ

1. **רש"י שמות פרק כא פסוק כו**

**את עין עבדו.** כְּנַעֲנִי, אֲבָל עִבְרִי אֵינוֹ יוֹצֵא בְשֵׁן וָעַיִן, כְּמוֹ שֶׁאָמַרְנוּ לֹא תֵצֵא כְּצֵאת הָעֲבָדִים:

**תחת עינו.** וְכֵן בְּכ"ד רָאשֵׁי אֵבָרִים: אֶצְבְּעוֹת הַיָּדַיִם וְהָרַגְלַיִם, וּשְׁתֵּי אָזְנַיִם, וְהַחוֹטֶם, וְרֹאשׁ הַגְּוִיָּה שֶׁהוּא גִּיד הָאַמָּה. וְלָמָּה נֶאֱמַר שֵׁן וְעַיִן? שֶׁאִם נֶאֱמַר עַיִן וְלֹא נֶאֱמַר שֵׁן, הָיִיתִי אוֹמֵר מָה עַיִן שֶׁנִּבְרָא עִמּוֹ אַף כָּל שֶׁנִּבְרָא עִמּוֹ, וַהֲרֵי שֵׁן לֹא נִבְרָא עִמּוֹ; וְאִם נֶאֱמַר שֵׁן וְלֹא נֶאֱמַר עַיִן, הָיִיתִי אוֹמֵר אֲפִילּוּ שֵׁן תִּינוֹק שֶׁיֵּשׁ לָהּ חֲלִיפִּין, לָכַךְ נֶאֱמַר עַיִן (מכילתא):

1. **חזקוני שמות פרשת משפטים פרק כא פסוק כ**

… ד"א ומת תחת ידו בשעת הכאה שמכהו שם עד שמת, אין זה רידוי אלא ממית בידים.

1. **ספורנו שמות פרשת משפטים פרק כב פסוק ב**

(ב) ונמכר בגנבתו. כי לולא זה היו רוב דלת העם גנבים, שאם יפסידו הגנבה או יאכלוה אין אומר השב, מבלי אין בידם לשלם, ותמלא הארץ חמס:

1. **שמות פרק כב, כז-ל**

(כז) אֱלֹהִ֖ים לֹ֣א תְקַלֵּ֑ל וְנָשִׂ֥יא בְעַמְּךָ֖ לֹ֥א תָאֹֽר: (כח) מְלֵאָתְךָ֥ וְדִמְעֲךָ֖ לֹ֣א תְאַחֵ֑ר בְּכ֥וֹר בָּנֶ֖יךָ תִּתֶּן־לִּֽי: (כט) כֵּֽן־תַּעֲשֶׂ֥ה לְשֹׁרְךָ֖ לְצֹאנֶ֑ךָ שִׁבְעַ֤ת יָמִים֙ יִהְיֶ֣ה עִם־אִמּ֔וֹ בַּיּ֥וֹם הַשְּׁמִינִ֖י תִּתְּנוֹ־לִֽי: (ל) וְאַנְשֵׁי־קֹ֖דֶשׁ תִּהְי֣וּן לִ֑י וּבָשָׂ֨ר בַּשָּׂדֶ֤ה **טְרֵפָה֙** לֹ֣א תֹאכֵ֔לוּ לַכֶּ֖לֶב תַּשְׁלִכ֥וּן אֹתֽוֹ: ס

1. **שמות פרק כג, ה-יד**

(ה) כִּֽי־תִרְאֶ֞ה חֲמ֣וֹר **שֹׂנַאֲךָ֗** רֹבֵץ֙ תַּ֣חַת מַשָּׂא֔וֹ וְחָדַלְתָּ֖ מֵעֲזֹ֣ב ל֑וֹ עָזֹ֥ב תַּעֲזֹ֖ב עִמּֽוֹ: ס (ו) לֹ֥א תַטֶּ֛ה מִשְׁפַּ֥ט **אֶבְיֹנְךָ֖** בְּרִיבֽוֹ: (ז) מִדְּבַר־שֶׁ֖קֶר תִּרְחָ֑ק וְנָקִ֤י וְצַדִּיק֙ אַֽל־תַּהֲרֹ֔ג כִּ֥י לֹא־אַצְדִּ֖יק רָשָֽׁע: (ח) וְשֹׁ֖חַד לֹ֣א תִקָּ֑ח כִּ֤י הַשֹּׁ֙חַד֙ יְעַוֵּ֣ר פִּקְחִ֔ים וִֽיסַלֵּ֖ף דִּבְרֵ֥י צַדִּיקִֽים: (ט) **וְגֵ֖ר** לֹ֣א תִלְחָ֑ץ וְאַתֶּ֗ם יְדַעְתֶּם֙ **אֶת־נֶ֣פֶשׁ הַגֵּ֔ר כִּֽי־גֵרִ֥ים הֱיִיתֶ֖ם בְּאֶ֥רֶץ מִצְרָֽיִם**: (י) וְשֵׁ֥שׁ שָׁנִ֖ים תִּזְרַ֣ע אֶת־אַרְצֶ֑ךָ וְאָסַפְתָּ֖ אֶת־תְּבוּאָתָֽהּ: (יא) וְהַשְּׁבִיעִ֞ת תִּשְׁמְטֶ֣נָּה וּנְטַשְׁתָּ֗הּ וְאָֽכְלוּ֙ **אֶבְיֹנֵ֣י** עַמֶּ֔ךָ וְיִתְרָ֕ם תֹּאכַ֖ל חַיַּ֣ת הַשָּׂדֶ֑ה כֵּֽן־תַּעֲשֶׂ֥ה לְכַרְמְךָ֖ לְזֵיתֶֽךָ: (יב) שֵׁ֤שֶׁת יָמִים֙ תַּעֲשֶׂ֣ה מַעֲשֶׂ֔יךָ וּבַיּ֥וֹם הַשְּׁבִיעִ֖י תִּשְׁבֹּ֑ת **לְמַ֣עַן יָנ֗וּחַ שֽׁוֹרְךָ֙ וַחֲמֹרֶ֔ךָ וְיִנָּפֵ֥שׁ בֶּן־אֲמָתְךָ֖ וְהַגֵּֽר:** (יג) וּבְכֹ֛ל אֲשֶׁר־אָמַ֥רְתִּי אֲלֵיכֶ֖ם תִּשָּׁמֵ֑רוּ וְשֵׁ֨ם אֱלֹהִ֤ים אֲחֵרִים֙ לֹ֣א תַזְכִּ֔ירוּ לֹ֥א יִשָּׁמַ֖ע עַל־פִּֽיךָ: (יד) שָׁלֹ֣שׁ רְגָלִ֔ים תָּחֹ֥ג לִ֖י בַּשָּׁנָֽה:

1. **אלשיך על שמות פרשת משפטים פרק כג פסוק ט**

וגר לא תלחץ, כי הנה אתם ידעתם את נפש הגר שהוא כקטן שנולד (יבמות כב א) והימים הראשונים יפלו כי תתחדש נפשו בו, כאשר אתם ידעתם נפש הגר כי טובה היא כאילו אז נולד. כי הלא גרים הייתם בארץ מצרים, כי שם הייתם עובדי עבודה זרה ונתגיירתם והייתם קדושים בדם פסח ובדם מילה. הנה כי נפש הגר טובה מלב ומנפש, ולמה תחשבוהו לרמאי:

1. **רש"ר הירש שמות פרשת משפטים פרק כג פסוק ט**

(ט) הכתוב חוזר ומעלה את עניינו של פסוק כ שבפרק הקודם, כדי לפתח מאותו רעיון סידרה חדשה של דינים. באותו פסוק כ שבפרק הקודם פתחה וקידשה התורה את שני היסודות החברתיים של המדינה בישראל: יסוד השוויון הגמור לפני החוק, ויסוד האהבה והחסד כלפי כל בני החברה הנזקקים לעזרה. כל הדינים האמורים מאותו הפסוק ועד לפסוק שלנו אינם אלא תוצאות של הכללים, הנובעים מיסודות אלה לגבי עשיית דין צדק בהתאם לעקרון השוויון, ולגבי עיצוב החברה בהתאם לעקרון החסד. הפסוק שלנו חוזר ומעמיד בראש התחיקה את עקרון השוויון והחסד, ובמיבחן העיקרון הזה יעמוד בייחוד יחסה של המדינה היהודית אל הזרים: הללו ייהנו מכל הזכויות שהחוק מעניק לאזרח, ומיחס של אהבה וחסד, וזה לעולם קנה - מידה מהימן לרמת האנושיות וכיבוד החוק שבמדינה.

1. **פסיקתא זוטרתא (לקח טוב) שמות פרשת משפטים פרק כג סימן יב**

וינפש בן אמתך. זה עבד ערל: והגר. זה גר תושב שהוא בשבת כישראל ביום טוב, הלוקח עבדים ערלים מן העובדי כוכבים, הרי הן בשבת כישראל בחולו של מועד, ועושין יין נסך עד שתשקע עבודת כוכבים מפיהם:

1. **רש"י שמות פרשת משפטים פרק כג פסוק יב**

**בן אמתך.** בְּעֶבֶד עָרֵל הַכָּתוּב מְדַבֵּר: **והגר.** גֵּר תּוֹשָׁב: